Die staat het Dinsdag in die Pretoriase hooggeregshof die hof versoek om Johan Kotze en sy medepligtiges lewenslange tronkstraf op te lê.
Bam wou weet of Mohlane en Mphaka ŉ ligter vonnis verdien omdat hulle nie saam aan die misdaad beplan het nie. Meintjes sê hulle was ondanks dié feit, steeds skuldig daaraan dat hulle Bonnette in die huis aangeval het en verdien gevolglik nie ŉ ligter vonnis nie. “In daardie sin is daar nie ruimte vir ŉ ligter vonnis nie.”
Piet Greyling, vir Kotze, het ter versagtende omstandighede, na sy kliënt se narsistiese persoonlikheidsversteuring, depressie en obsessiewe gedrag verwys. “Sommige van sy probleme spruit direk uit sy kinderdae,” het hy gesê.
Greyling sê Kotze het dit as die einde van sy lewe beskou. “Ek dink nie daar bestaan enige twyfel dat die beskuldigde manies depressief was nie.” Hy sê Kotze het in ŉ dagboek, waarin hy geskryf het in die dae voor sy inhegtenisneming, na selfmoord verwys. Greyling sê daar was tekens van berou in die dagboek.
Hy het die hof versoek om in gedagte te hou dat sy kliënt alles verloor het, en versoek ŉ maksimum vonnis van 15 jaar.
Kotze het gesê hy sal eers kommentaar lewer oor die hofverrigtinge ná die vonnisoplegging wat Woensdag plaasvind. “Ek wil dit nie sensasionaliseer nie,” het hy gesê.